Foto’s: Honderde op Tafelberg vasgekeer ná 2 sterfDie reddingsoperasie is aan die gang op Tafelberg (1 Januarie 2018). Foto: Twitter via @fionadomkowicz Twee mans is Maandagaand op Tafelberg in Kaapstad dood terwyl honderde mense vir ure op die berg gestrand was tydens ŉ dramatiese reddingsoperasie. Twee mans en ŉ vrou het vroeër die dag met die Arrow Final-roete op die berg geklim toe hulle geval het. Albei mans het gesterf. Johann Marais van die Wildernis-soek-en-redding (WSAR) het gesê reddingswerkers het die kabelkar gebruik om met ŉ toustelsel by die drie mense uit te kom, wat veroorsaak het dat ongeveer 800 mense vir langer as vyf ure op die berg gestrand was. Die WSAR kon daarin slaag om laat Maandagaand by die mans se liggame uit te kom en die vrou is opgehys na die bokant van die berg voordat sy met ŉ kabelkar van die berg af geneem is. Dit was nie onmiddellik duidelik of die vrou beseer is nie. Die kabelkar het daarna geloop om al die mense wat nog op die berg vasgekeer was veilig na onder te bring. Die liggame van die twee mans is vroeg Dinsdagoggend eers van die berg verwyder. Talle mense het op sosiale media uitgevaar oor die vertragings en dat hulle so lank op die berg vasgekeer moes wees. Tafelberg Veiligheid het egter die besoekers geloof vir hul geduld, en dat hulle kalm gebly en hul samewerking aan die owerhede gegee het. “Julle is almal net soveel deel van hierdie operasie,” het die groep op sy sosialemediaportaal geskryf.